Cioloș, acuzat de Ponta că reprezintă interesele Franței în UE. Acuzațiile survin după ce fostul premier a blocat accesul europarlamentarilor Pro România în Renew Europe, grupul creat la inițiativa lui Macron

Președintele Pro România, Victor Ponta, i-a imputat lui Dacian Cioloș, liderul grupului Renew Europe din Parlamentul European, faptul că la negocierile pentru împărțirile funcțiilor la vârful Uniunii Europene est-europenii nu au obținut niciuna. Ponta susține că Cioloș a negociat pentru Franța, ”țara lui”. G4Media.ro a relatat, luna trecută, că europarlamentarii Pro România, Mihai Tudose și Corina Crețu, nu au fost primiți în grupul Renew Europe din cauza opoziției manifestate de către liderul grupului, Dacian Cioloș.

”Nu este de râs – este de plâns! Dacian Cioloș a negociat și luptat (ca de obicei) pentru țara lui – Franța! Problema noastră este cine negociază și cine se luptă pentru România! Marea negociere pentru principalele posturi de conducere la nivelul Uniunii Europene a dus la un rezultat trist – nicio persoană născută și crescută în Estul Europei (sau în oricare dintre cele 13 țări intrate în UE după 2004 ) nu a primit nimic!”, a scris, duminică, Victor Ponta pe Facebook.

Ponta susține că desemnarea, în 2009, lui Dacian Cioloș în calitate de comisar european pentru Agricultură s-a făcut la insistențele lui Nicolas Sarkozy, cu complicitatea lui Traian Băsescu, dispus să facă o concesie ”licuriciului” european.

”În 2009 Nicolas Sarkozy a vrut ca Franța să aibă doi comisari și așa a ajuns Dacian Cioloș la Agricultură (cu complicitatea lui Traian Băsescu – dispus oricând să facă ceva și cu “licuriciul” european, nu doar cu cel transatlantic). În mandatul lui Cioloș agricultorii francezi au primit subvenții tot de trei ori mai mari decât cei români”, a mai scris Victor Ponta.

Europarlamentarii Pro România, Corina Crețu și Mihai Tudose, s-au înscris grupul socialiștilor europeni (S&D) din Parlamentul European, după ce liderii USR și PLUS s-au opus intrării Pro România în grupul Renew Europe, au declarat, luna trecută, pentru G4Media.ro surse de la Bruxelles.

Cel care s-a opus puternic intrării Pro România în grupul Renew Europe ar fi fost chiar liderul grupului, Dacian Cioloș.

Liderul USR, Dan Barna, a declarat, la mijlocul lunii iunie, într-un interviu pentru G4Media.ro, că s-a opus intrării europarlamentarilor Pro România în grupul european din care face parte Alianța USR/PLUS deoarece ”amintirea Colectiv e încă vie” și din cauză că Victor Ponta este ”o variantă light a PSD”.

Barna mai spune că a condiționat aderarea la grupul format din ALDE european, Renaissance, En Marche și USR/PLUS de excluderea partidului lui Tăriceanu. ”A plecat Tăriceanu, să-l invităm acum pe Victor Ponta?”, a mai spus liderul USR.